
Πέμπτη, 12 Νοεμβρίου 2026

ΔΕΛΤΙΟ ΤΥΠΟΥ
Αποβίβαση μέλους πληρώματος Ε/Γ-Ο/Γ πλοίου στον Πειραιά – Σύλληψη αλλοδαπού στην Ηγουμενίτσα – Πρόκληση υλικών ζημιών σε λιμενική εγκατάσταση στη Σέριφο


Τις απογευματινές ώρες χθες, ενημερώθηκε η Λιμενική Αρχή του Τζελέπη, από το πλήρωμα του επιβατηγού-οχηματαγωγού (Ε/Γ-Ο/Γ) «ΜΠΛΟΥ ΣΤΑΡ ΔΗΛΟΣ» Ν.Π.12082, ότι ένας 57χρονος ημεδαπός ναυτικός, μέλος πληρώματος (ειδικότητας ναύτη), έχρηζε άμεσης νοσοκομειακής περίθαλψης, λόγω τραυματισμού. Το πλοίο, το οποίο είχε αποπλεύσει από το λιμάνι του Πειραιά με προορισμό τους λιμένες Πάρου-Νάξου-Δονούσας-Αιγιάλης και Αστυπάλαιας, επέστρεψε εκτάκτως στον Πειραιά, απ’ όπου ο 57χρονος διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Νίκαιας για παροχή ιατρικής περίθαλψης. Ακολούθως, το Ε/Γ-Ο/Γ απέπλευσε για συνέχιση του προγραμματισμένου δρομολογίου του. Προανάκριση διενεργείται από το Α΄ Λιμενικό Τμήμα Τζελέπη του Κεντρικού Λιμεναρχείου Πειραιά. 

*****

Τις βραδινές ώρες χθες, στελέχη του Γραφείου Ασφάλειας της Λιμενικής Αρχής της Ηγουμενίτσας προέβησαν στη σύλληψη ενός 21χρονου αλλοδαπού (υπηκόου Ιράν) για παράβαση του άρθρου 24 παρ. 6 του Ν. 5038/2023 «Υποχρεώσεις ιδιωτών και υπαλλήλων-Κυρώσεις» και του άρθρου 83 παρ. 1 του Ν. 3386/05 «Παράνομη είσοδος και έξοδος από τη χώρα», στον επιβατικό σταθμό λιμένα εξωτερικού Ηγουμενίτσας. Συγκεκριμένα, σε έλεγχο που διενεργήθηκε πριν από τον απόπλου Ε/Γ-Ο/Γ πλοίου με προορισμό το εξωτερικό, διαπιστώθηκε ότι ο ανωτέρω κατείχε και επέδειξε ταξιδιωτικά έγγραφα που ανήκαν σε τρίτο πρόσωπο, με σκοπό την παράνομη έξοδό του από τη χώρα. Επιπρόσθετα, κατόπιν ελέγχου των στοιχείων του 21χρονου στη βάση δεδομένων SIS RECAST βρέθηκαν οι εξής καταχωρήσεις: α) εκ μέρους των ελληνικών αρχών απόφαση επιστροφής για υπήκοο τρίτης χώρας και β) εθνικό διοικητικό μέτρο απόφασης επιστροφής Από το Κεντρικό Λιμεναρχείο Ηγουμενίτσας που διενεργεί την προανάκριση, κατασχέθηκαν τα ταξιδιωτικά έγγραφα.

*****

Τις απογευματινές ώρες χθες, ενημερώθηκε η Λιμενική Αρχή της Σερίφου, ότι το επιβατηγό-οχηματαγωγό (Ε/Γ-Ο/Γ) «ΔΙΟΝΥΣΙΟΣ ΣΟΛΩΜΟΣ» Ν.Π.10638, κατά τη διαδικασία ανοίγματος του καταπέλτη στο λιμάνι της Σερίφου, επακούμβησε στον σκελετό του αυτόματου πυρσού εισόδου του λιμένα, λόγω των δυσμενών καιρικών συνθηκών που επικρατούσαν στην περιοχή. Αποτέλεσμα της πρόσκρουσης ήταν η πρόκληση στρέβλωσης και κάμψης, καθώς και η μείωση της φωτοβολίας του φανού. Στη συνέχεια, το πλοίο πραγματοποίησε εκ νέου προσέγγιση και προσέδεσε στο λιμάνι, όπου αποβίβασε με ασφάλεια 53 επιβάτες, 16 Ε.Ι.Χ. οχήματα, 4 φορτηγά και 3 δίκυκλα. Ακολούθως, το πλοίο απέπλευσε προς συνέχιση του προγραμματισμένου του δρομολογίου προς τους λιμένες Σίφνου-Μήλου-Φολέγανδρου-Σίκινου-Ίου και Θήρας με 205 επιβάτες, 65 επιβάτες, 65 Ε.Ι.Χ. οχήματα, 30 φορτηγά και 6 δίκυκλα. Από τον Λιμενικό Σταθμό Σερίφου ενημερώθηκαν οι αρμόδιοι φορείς για την αποκατάσταση των ζημιών, ενώ από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.

